Foto: Hina, Index



UHAPSILO Mamića. Opet. I još nešto ekipe oko njega, neke opet, neke i prvi puta. Odmah su se javili dušobrižnici kako eto nije dobar dan za hapšenja – jer danas je Dan sjećanja na Vukovar, ili kako se službeno zove, po odluci Sabora iz 1999. godine – Dan sjećanja na žrtvu Vukovara 1991. Svi oni koji govore o "političkom spektaklu" na dan posvećen Vukovaru i svi oni koji se groze toga da će hapšenja "zaokupiti pažnju javnosti umjesto Vukovara", ili što li sve već lupaju – potpuno su u krivu.

Ako je optužnica protiv Mamića i ekipe barem vrijedna papira na kojem je tiskana – onda je Dan sjećanja na žrtvu Vukovara 1991. upravo pravi dan kada treba takve hapsiti. Dan kada se sjećamo Grada Heroja i dan kada se sjećamo nevino ubijenih – upravo je dan kada kriminalcima u ovoj zemlji treba uz duge cijevi upadati u urede, plijeniti spise i njih same stavljati iza rešetaka.

Mislite li da je je itko u Vukovaru poginuo za ovu i ovakvu Hrvatsku? Hrvatsku u kojoj postoji cijeli paralelni sustav vlasti, sustav moćnih i nedodirljivih? Mislite li da je itko zaustavljao tenkove kako bi omogućio sitnim kriminalcima da postanu pretvorbena gospoda, a krupnim kriminalcima da se predstavljaju kao uglednici koje se poziva na inauguraciju državnog poglavara? Mislite li da je itko u Vukovaru patio da bi se milijarde brisale kroz predstečajne nagodbe, a sirotinji za račune od 200 kuna dolazile ovrhe na 1200? Mislite li da je itko tamo s kalašnjikovim čekao oklopna vozila JNA da bi se neki kvarni Hrvati jednog dana busali u prsa hrvatstvom, a u USKOK-u ih čeka optužnica opsega kao da ju je pisao Fjodor Mihajlovič Dostojevski?

Upravo radi Vukovara, upravo radi ljudi iz Vukovara, upravo radi onih koji su poginuli, ali i onih koji su preživjeli Vukovar i zarobljavanje i srpske logore i čekanje razmjene – upravo i posebno radi tih ljudi treba hapsiti kriminalce! Treba bez puno drame, ali i bez previše takta policijskom čizmom upadati u njihove stanove, kuće, poslovne prostore, ljetnikovce, što li već sve imaju – i uzimati papire kako bi se dokazali pokradeni milijuni. I treba ih ispitivati dok ne propjevaju kao slavujići!

Kada je vrijeme, ako ne sada?

Koje su to jeftine podvale, što onih koji su sami "umočeni", što onih koji podržavaju "umočene", kao ne treba danas hapsiti! Pa onda ne treba ni za Svetog Nikolu, pa ni za Božić, Novu godinu, naći ćemo svakog dana nekog sveca ili praznik radi kojega eto "ne treba hapsiti" ekipu sumnjivih milijuna, ali koji su eto nekim slučajem veliki prijatelji političara, sudaca i ustavnih sudaca.

Sjećamo se, iz srpnja: Mamić je od ranije pod Uskokovom istragom zbog sumnje da je nizom nedjela zajedno sa svojim bratom Zoranom, Vrbanovićem i poreznikom Milanom Pernatom Dinamo oštetio za najmanje 117,8 milijuna kuna, a proračun za barem 12,2 milijuna kuna neobračunatog i neplaćenog poreza i prireza. Zdravko Mamić pritom je iz Dinama, po tvrdnjama Uskoka, nezakonito izvukao najmanje 52 milijuna kuna, dok je njegov mlađi brat Zoran na tom klubu, ali i utaji poreza nezakonito zaradio 38,1 milijuna kuna. Tada su izišli uz jamčevinu. Makar su optuženi za puno više nego što je optužen Sanader, nije bilo problema da iziđu uz par dana.

Evo, prošlo je par mjeseci – i našlo se nešto novoga. Neslužbeno, Mamića i ostale USKOK tereti za utaju poreza, primanje i davanje mita te zlouporabu povjerenja u gospodarskom poslovanju. HRT javlja da se sumnja i na zločinačko udruživanje. Osim Zdravka i Marija Mamića, uhićeni su i kontroverzni poduzetnici Igor Krota i Sandro Stipančić, koje se sumnjiči da su sudjelovali u nezakonitim transferima novca preko off shore tvrtki u inozemstvu. Opširnije

Kada je vrijeme za to čistiti nego sada?

Kada je bolje vrijeme za rješavati ovakve ozbiljne sumnje na težak kriminal nego sada? Kada je bolje vrijeme, nego kada se sjećamo onih koji su pali za Vukovar? Da danas mogu vidjeti ovo, da poginuli mogu vidjeti što smo napravili od Hrvatske za koju su dali najvrjednije što su imali – svoj život – plakali bi. Plakali bi i ne bi mogli vjerovati kako smo ih izdali. Kako smo izdali ideale slobode, ideale poštenja i ideale neovisne hrvatske države, dajući važnost, moć i novce likovima poput Mamića i likovima općenito koji sjede u Hrvatskom nogometnom savezu, još jednoj udruzi koja se hvali hrvatstvom i "kockicama", a u biti predstavlja privatnu zabavu.

Je li obilježavanje 18. studenoga tu samo da bi ispunilo formu ili da bi svi mi razmislili o tome kako su neki dali sve da bi mi imali ovu zemlju? Da su neki poginuli kako bi mi izdali njihove ideale, njihove želje i vizije te stvorili Hrvatsku u kojoj su uglednici tipovi s optužnicama s preko 100 milijuna kuna?

Pisali smo već o tome, kada je krenula prva optužnica: Uzmimo samo ono što je navodno uzeto Dinamu – to je iznos za koliko osoba s plaćom od 5000 kuna radi – 2000 godina. Dvije tisuće. Da, računajte – 60.000 kuna na godinu, u deset se skupi 600.000, u stoljeće 6.000.000, u tisuću godina zaradite 60 milijuna. Trebali ste početi raditi dok je Isus hodao po Zemlji i sada biste tek imali toliko.

A to nije sve. Evo i najave novih optužnica. I to nije dosta da bi netko tipa Mamića u ovoj zemlji prestao biti uglednik i uvaženi građanin?

Što bi rekao jedan Siniša Glavašević o Hrvatskoj danas? O Hrvatskoj gdje s optužnicom da ste pokrali pola države tješite potencijalnog mandatara Vlade? I gdje vam ustavni sudci pomažu da bi Nogometni savez ostao privatna igračka?

Što bi svi oni navijači, a bilo ih je jako puno među dragovoljcima Domovinskog rata, rekli da su mogli znati, kako će u 2015. godini Hrvatski nogometni savez prava na prijenose utakmica nogometne reprezentacije prodavati za novce privatnoj mreži koju gledaju samo pretplatnici, a koja je dala koji euro više nego nacionalna televizija? Tako da sirotinja ne može gledati utakmicu. A sutra će se ti čelnici Nogometnog saveza kleti u Hrvatsku i Hrvate! Koji su to dvoličnjaci i licemjeri! Sve za novce, novce ni za što!

Tekst se nastavlja ispod oglasa

Shvaćate li koliko je ova Hrvatska pogrešna, lažna i izvještačena? I upravo radi Vukovara i tih ljudi koji su dali živote ili zdravlje ili pola obitelji sanjajući jednu bolju Hrvatsku – treba kriminalce hapsiti, treba nemilosrdno ne kucati, nego nogom razbijati vrata i u ćeliju slati one koji su do ovakve Hrvatske doveli.

To je taj Mamić?

Tko je uopće taj Zdravko Mamić, da ima položaj koji ima? Tko je taj Zdravko Mamić da mu predsjednik Županijskog suda u Zagrebu, Ivan Turudić preko novina daje savjete kako se braniti? I kako se uopće jedan visoko rangirani sudac može družiti s jednim Zdravkom Mamićem?

Kako se može dogoditi da se s istim tim Zdravkom Mamićem nalazi i sutkinja Ustavnog suda Snježana Banić, koja se sada pravda: "Naša druženja su bila u većem društvu i nisu uključivala pitanja vezana za moj i njegov posao." Zanimljivo društvo za jedu sutkinju Ustavnog suda. Zašto je onda za tako površna druženja trebalo provoditi i mjere tajnog praćenja? Sjetimo se.

Dodatno, obitelj Zdravka Mamića bila je jedna od donatora kampanje Kolinde Grabar Kitarović, bio je pozvan na inauguraciju predsjednice kao ugledni gost, a organizirao je i rođendanske proslave predsjednice, u kampanji HDZ-a bio je jedan od financijera, a u izbornoj noći kada su gotovo svi otišli iz stožera HDZ-a Zdravko Mamić ostao je još dugo u noć s Tomislavom Karamarkom. Opširnije.

Po kojoj to osnovi je čovjek profila Zdravka Mamića bio pogodan gost na inauguraciji predsjednice? Je li zato što je dao dobre novce? A novci, od koga god došli, ne smrde. Dobro, u to doba nije imao optužnicu na ovih tričavih stotinjak milijuna kuna, pa se predsjednica može i opravdati, no kako se dogodilo da je netko s optužnicom za tolike novce pozvan u izborni stožer HDZ-a?

I odakle ta veza i prijateljstvo s Tomislavom Karamarkom? Kada je noć i kada ste sami i tužni – onda vas tješe samo najbliži prijatelji. A u Globusu na Velesajmu, konkretno u Bijelom salonu rezerviranom za VIP uzvanike, uz šefa HDZ-a i potencijalnog mandatara Vlade, Tomislava Karamarka, ostala su do ranog jutra braća Mamić. Što ona koji želi biti mandatar Vlade ima raditi u izbornoj noći s dvojcem koji imaju optužnicu na preko sto milijuna kuna i na slobodi su uz jamčevinu? Kakva je to poruka i kome?

Ili općenito za VIP salon u HDZ-u trebate imati optužnicu USKOK-a?

Možda se i vodila priča o Hrvatskom nogometnom savezu i panici u njemu radi izmjena Zakona o sportu, gdje veći ulogu dobivaju predstavnici prvoligaša, a manje politički obojeni (uglavnom HDZ-ovi) predstavnici županijskih saveza?

Hobotnicu u glavu!

Znamo svi mi na Mediteranu, jedno je obitelj, a drugo je familija, što bi rekli – hobotnica. Hobotnica koja je narasla, razvila pipke i stvorila cijeli sustav vlasti iza vlasti, uključivo i sustav vrijednosti u kojem u izbornoj noći uz piće i meze potiho razgovaraju Tomislav Karamarko i Zdravko Mamić. Ljudi koji su samo u Hrvatskoj uspjeli postići ono što su uspjeli.

I zato dame i gospodo iz USKOK-a – režite hobotnicu! Uništite tu lopovsku, mafijašku i pokvarenu Hrvatsku iza Hrvatske, uništite je baš i upravo radi onih koji su ginuli, bili ranjavani ili provodili mjesece u logorima, boreći se za Hrvatsku! Uništite hobotnicu, prije nego što hobotnica u potpunosti uništi san o uređenoj, lijepoj i bogatoj Hrvatskoj.

Usput i jedan savjet za one veće ili manje pipke koji neće noćas i narednih noći mirno spavati – DORH i USKOK ne hapse noću, a na stranicama Državnog hidrometeorološkog zavoda imate tablicu kada Sunce izlazi svakog dana, da vas ipak ne izvlače neobrijane i u gaćama, pa ustajte pola sata ranije.